Hebridy

Hebridy (jendźelsce Hebrides, šotisko-gelsce na h-Innse Gall) su skupina kupow před sewjerozapadnym pobrjohom Šotiskeje a słušeja do Britiskich kupow. Podrjaduja so do Wonkownych a Nutřkownych Hebridow, kiž su dźělene přez mórski přeliw „Little Minch“. Hebridy rozpřestrěwaja so na dołhosći wot nimale 200 km a tworja na te wašnje „nasyp“ mjez Atlantikom a pobrjohom šotiskeje twjerdźe. Najwyše městno Hebridow je 993 m wysoki Sgurr Alasdair na kupje Skye.

Wot něhdźe 500 kupow je jenož wokoło 70 wobsydlene. Mjez kupami wobchadźuja přewozne łódźe, zdźěla tež lětadła. Cyłkownje maja Hebridy wokoło 60.000 wobydlerjow, wot kotrychž rěči wjetšina hišće šotisko-gelsce, wosebje na Wonkownych Hebridach a na kupje Skye. Zarjadniski centrum kupow je městačko Stornoway na kupje Lewis.

 Wobrazy 

 Wotkaz 

Kategorija:Skupina kupow
Kategorija:Šotiska
Kategorija:Atlantiski ocean